b'\n_START_ARTICLE_\nDeleni (Ideciu de Jos), Mure\xc8\x99\n_START_SECTION_\nObiectiv memorial\n_START_PARAGRAPH_\nMonumentul Eroilor Rom\xc3\xa2ni din Primul R\xc4\x83zboi Mondial. Monumentul este de tipul cruce memorial\xc4\x83 \xc8\x99i a fost realizat, \xc3\xaen anul 1937, din ini\xc8\x9biativa societ\xc4\x83\xc8\x9bii A.S.T.R.A., prin contribu\xc8\x9bia locuitorilor satului Deleni, \xc3\xaen memoria eroilor rom\xc3\xa2ni c\xc4\x83zu\xc8\x9bi \xc3\xaen Primul R\xc4\x83zboi Mondial, pe fronturile din Italia \xc8\x99i Gali\xc8\x9bia. Crucea, \xc3\xaempreun\xc4\x83 cu soclul, sunt realizate din piatr\xc4\x83, iar \xc3\xaemprejmuirea este cu un gard din lemn. \xc3\x8en plan frontal sunt \xc3\xaenscrise numele eroilor care s-au jertfit pentru \xc8\x9bar\xc4\x83, \xc3\xaen Italia \xc8\x99i Gali\xc8\x9bia._NEWLINE_Tot la Deleni se mai afl\xc4\x83 \xc8\x99i bustul primului patriarh al Rom\xc3\xa2niei Miron Cristea.\n_START_SECTION_\nA\xc8\x99ezare\n_START_PARAGRAPH_\nLocalitatea Deleni este a\xc8\x99ezat\xc4\x83 la poalele mun\xc8\x9bilor Gurghiu. Mai are \xc8\x99i un c\xc4\x83tun \xc3\xaen a c\xc4\x83rui prelungire este o zon\xc4\x83 numit\xc4\x83 B\xc3\xa2rloji C\xc4\x83tun \xc8\x99i Birloji . O parte a c\xc4\x83tunului mai poart\xc4\x83 denumirea de Bulei. Face parte din comuna Ideciu de Jos, care mai cuprinde Ideciu de Jos \xc8\x99i Ideciu de Sus. Cel mai apropiat ora\xc8\x99 este Reghin. Deleni se \xc3\xaenvecineaz\xc4\x83 cu Ideciu de Jos, Ideciu de Sus, Idicel Sat, Idicel P\xc4\x83dure, Fundoaia, Larga, P\xc4\x83uloaia, Ca\xc8\x99va, Adrian \xc8\x99i Jabeni\xc8\x9ba.\n_START_SECTION_\nAtestare documentar\xc4\x83\n_START_PARAGRAPH_\nPentru prima dat\xc4\x83 a fost atestat documentar \xc3\xaen anul 1319, mai exact \xc3\xaentr-un act de partaj al fiilor Dionisie (14 decembrie 1319). De-a lungul anilor satul s-a numit Potoc (1850), iar dup\xc4\x83 Unirea Transilvaniei cu Rom\xc3\xa2nia i-a fost atribuit numele de Deleni.\n_START_SECTION_\nPopula\xc8\x9bia\n_START_PARAGRAPH_\nStatisticile spun c\xc4\x83, \xc3\xaentre anii 1760-1762, aici locuiau 32 de familii, cu circa 150 de suflete, exist\xc3\xa2nd o parohie ortodox\xc4\x83, o biseric\xc4\x83 \xc8\x99i un preot. La recens\xc4\x83m\xc3\xa2ntul din anul 1857, sunt consemnate: 79 de case, 96 de locuin\xc8\x9be \xc8\x99i 457 de localnici. Dup\xc4\x83 ocupa\xc8\x9bia austro-ungar\xc4\x83, avem urm\xc4\x83toarele date: un preot, 71 de proprietari de p\xc4\x83m\xc3\xa2nt, 18 zilieri. Recens\xc4\x83m\xc3\xa2ntul popula\xc8\x9biei din 1930 consemneaz\xc4\x83 671 de locuitori, la cel din 1992 fiind \xc3\xaenregistra\xc8\x9bi 379 de locuitori.\n_START_SECTION_\nPierderile \xc3\xaen r\xc4\x83zboaie\n_START_PARAGRAPH_\n\xc3\x8en timpul Primului R\xc4\x83zboi Mondial (1914-1918), au c\xc4\x83zut, pentru credin\xc8\x9b\xc4\x83, neam \xc8\x99i \xc8\x9bar\xc4\x83, 22 de eroi, ale c\xc4\x83ror nume au fost \xc3\xaencrustate \xc3\xaen piatra monumentului ridicat \xc3\xaen localitate, \xc3\xaen anul 1924. \xc3\x8en anii celui de-Al Doilea R\xc4\x83zboi Mondial, au c\xc4\x83zut pentru p\xc4\x83m\xc3\xa2ntul str\xc4\x83bun \xc3\xaenc\xc4\x83 14 eroi.\n_START_SECTION_\nFolclor\n_START_PARAGRAPH_\nLocuitorii din Deleni au tr\xc4\x83it \xc8\x99i momente de bucurie, exprimate prin c\xc3\xa2ntec \xc8\x99i joc. \xc3\x8en anul 1925, echipa de dansuri cu jocul b\xc4\x83rb\xc4\x83tesc ,,Cu b\xc3\xa2ta" a participat, la Reghin, la un festival etnografic. \xc3\x8en anii ce au urmat, ea avea s\xc4\x83 duc\xc4\x83 faima locuitorilor de aici \xc3\xaen \xc8\x9bar\xc4\x83 \xc8\x99i peste hotare, ob\xc8\x9bin\xc3\xa2nd numeroase premii \xc8\x99i medalii.'